PYLON คว้า 2 งานใหม่ หนุนแบ็กล็อกนิวไฮ มั่นใจรายได้ปีนี้ 1.3 พันลบ.
PYLON คว้า 2 งานใหม่ มูลค่ารวม 700 ลบ. หนุนแบ็กล็อกนิวไฮ 1.5 พันลบ. มั่นใจดันรายได้ปีนี้ 1.3 พันลบ. ประเมินปี 66 อุตสาหกรรมก่อสร้างฟื้นตัวแกร่ง เดินหน้าประมูลงานรัฐ-เอกชนต่อเนื่อง
PYLON คว้า 2 งานใหม่ มูลค่ารวม 700 ลบ. หนุนแบ็กล็อกนิวไฮ 1.5 พันลบ. มั่นใจดันรายได้ปีนี้ 1.3 พันลบ. คาดปี 66 อุตสาหกรรมก่อสร้างฟื้นตัวแกร่ง
2 ธ.ค. 2565

ดร.ชเนศวร์  แสงอารยะกุล กรรมการผู้จัดการใหญ่ บริษัท ไพลอน จำกัด (มหาชน) หรือ PYLON เปิดเผยว่า ภาพรวมช่วงโค้งสุดท้ายของปี 2565 แนวโน้มอุตสาหกรรมก่อสร้างเริ่มฟื้นตัวบรรยากาศการลงทุนของผู้ประกอบการเริ่มคึกคักมากขึ้น เป็นผลบวกต่อ PYLON  โดยบริษัทยังมุ่งเน้นรับงานโครงการใหม่ๆ เข้ามาอย่างต่อเนื่องในช่วงที่ผ่านมา ล่าสุดได้รับข่าวดีได้รับงาน 2 โครงการใหญ่ มูลค่ารวมประมาณ 700 ล้านบาท ส่งผลให้ปัจจุบันมีงานในมือ (Backlog) แข็งแกร่งอยู่ที่ราว 1,586 ล้านบาท ซึ่งเป็นระดับที่สูงสุดเป็นประวัติการณ์ของบริษัท โดยเป็นงานภาคเอกชนสัดส่วนอยู่ที่ 62% งานภาครัฐ 38%
“ปีนี้ถือว่าเราผ่านจุดต่ำสุดมาแล้ว คาดว่ารายได้ทั้งปี 2565 จะอยู่ที่ 1,200-1,300 ล้านบาท โดยเชื่อว่าสถานการณ์จากนี้น่าจะปรับตัวดีขึ้นเรื่อยๆ และประเมินแนวโน้มธุรกิจปี 2566 น่าจะดีกว่าปีนี้ บริษัทยังมีงานประมูลโครงการใหญ่ในปีหน้าและเชื่อว่าจะหางานใหม่ๆเข้ามาเสริมพอร์ตได้อย่างต่อเนื่อง เช่นงาน รถไฟความเร็วสูงเชื่อม 3 สนามบิน ยังมีความไม่แน่นอนเรื่องกำหนดก่อสร้าง  แต่โครงการใหม่อื่นๆ ส่วนใหญ่เริ่มก่อสร้างในปลายไตรมาส 4 นี้” ดร.ชเนศวร์ กล่าว
สำหรับภาพรวมอุตสาหกรรมก่อสร้างปี 66 คาดว่างานภาครัฐและเอกชนจะกลับมาฟื้นตัว โดยงานโครงการมิกซ์ ยูส ของภาคเอกชนยังมีการลงทุนต่อเนื่อง ส่วนงานคอนโดฯแนวสูงน่าจะค่อยๆฟื้นตัวตามภาพรวมของอุตสาหกรรรม โดยบริษัทยังคงเดินหน้าประมูลงานใหม่ๆ อย่างต่อเนื่อง ซึ่งเชื่อมั่นในศักยภาพว่าบริษัทมีโอกาสได้งานเข้ามาเพิ่มทั้งงานภาครัฐและงานภาคเอกชน